РЕШЕНИЕ ЗА ИЗПЪЛНЕНИЕ НА КОМИСИЯТА
от 3 юни 2013 година
за разрешаване на лаборатория в Украйна да извършва серологични тестове за мониторинг на ефикасността на ваксините против бяс
(нотифицирано под номер C(2013) 3193)
(текст от значение за ЕИП)
(2013/261/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Решение 2000/258/ЕО на Съвета от 20 март 2000 г. за определяне на специален институт, който отговаря за определяне на критериите, необходими за стандартизиране на серологичните тестове за мониторинг на ефикасността на ваксините против бяс (1), и по-специално член 3, параграф 2 от него,
като има предвид, че:
(1)
С Решение 2000/258/ЕО Agence française de sécurité sanitaire des aliments (AFSSA) в Нанси, Франция (която от 1 юли 2010 г. е част от Agence nationale de sécurité sanitaire de l’alimentation, de l’environnement et du travail, ANSES), е определена като специалния институт, отговарящ за определяне на критериите, необходими за стандартизиране на серологичните тестове за мониторинг на ефикасността на ваксините против бяс.
(2)
В посоченото решение се предвижда, че ANSES следва да документира оценката на лаборатории в трети държави, които са подали заявление за извършване на серологични тестове за мониторинг на ефикасността на ваксините против бяс.
(3)
След доклада на ANSES от 3 септември 2012 г., съдържащ неблагоприятна оценка, разрешението, предоставено на 30 януари 2006 г. на Централната държавна лаборатория по ветеринарна медицина в Киев съгласно Решение 2000/258/ЕО, бе оттеглено в съответствие с Решение 2010/436/ЕС на Комисията от 9 август 2010 г. за прилагане на Решение 2000/258/ЕО на Съвета по отношение на тестовете за опитност с цел запазване на разрешенията на лабораториите за извършване на серологични тестове за мониторинг на ефикасността на ваксините против бяс (2).
(4)
Компетентният орган на Украйна представи заявление за повторно одобрение на Централната държавна лаборатория по ветеринарна медицина в Киев, подкрепено от доклад на ANSES от 6 март 2013 г., съдържащ благоприятна оценка за тази лаборатория
(5)
Компетентният орган на Украйна също така официално уведоми Комисията, че наименованието на лабораторията е променено.
(6)
Поради това на посочената лаборатория следва да се разреши да извършва серологични тестове за мониторинг на ефикасността на ваксините против бяс при кучета, котки и порове.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
В съответствие с член 3, параграф 2 от Решение 2000/258/ЕО на посочената по-долу лаборатория се разрешава да извършва серологични тестове за мониторинг на ефикасността на ваксините против бяс при кучета, котки и порове:
Държавен научноизследователски институт за лабораторна диагностика и ветеринарно-санитарна експертиза
ул. „Донецька“ № 30
03151 Киев
Украйна
Член 2
Настоящото решение се прилага от 15 юни 2013 г.
Член 3
Адресати на настоящото решение са държавите членки.
Съставено в Брюксел на 3 юни 2013 година.